  Анжелика Тихонова корреспондент 2020-тӥ арын Ижкарын нырысетӥ классэ мынӥсь пиналъёслы ватсаса 795 интыос кылдытозы. Со сярысь кар администрацилэн пресс-службаез ивортэ. Классъёсты тупатон понна 14 миллион 800 сюрс манет висъязы Выль дышетскон аре Ижкарысь школаосы 10 сюрслэсь трос пиналъёс нырысетӥ классэ мынозы. 78 номеро школаын соос понна ньыль выль классъёс усьтозы. Азьвыл аръёсын ӵошатыса, со одӥг класслы тросгес. Школалэн кивалтӥсезлэн Ирина Фефиловалэн верамезъя, выль дышетскон аре тросгес пиналъёсты кутон понна кунгожсьӧр кылъёсъя классэз покчи классъёсын дышетскисьёслы тупатӥзы. Классысь линолеумзэ воштӥзы, борддоръёссэ буязы, озьы ик выль мебель ваёзы, проекторъёс но интерактивной доска пуктозы. Нош кунгожсьӧр кылъя урокъёслы мукет кабинетэз тупатӥзы. Ижкар администрациысь дышетонъя управлениен кивалтӥсь Наталья Гвоздкова нимысьтыз саклык нылпиослэн кышкыттэмлыксылы висъяське шуыса пусйиз. Вераськон тылпу потон сярысь ивортӥсь сигнализация но школаын пиналъёслы ӟеч условиос кылдытон сярысь мынэ.  Тодэ вайытом, та вакытэ Удмуртиын школаослэсь выль дышетскон арлы дасьлыксэс эскеронъёс мыно. Алнаш ёросысь вань дышетскон юртъёс дасесь ини.  Тегъёс: Дышетон Ижкар Удмуртия пиналъёс школаос 100ар  